PAF พุ่งแรง 16% หลังคว้าไลเซ่นส์ปลูก “กัญชง” จ่อเก็บผลผลิตกลางปี 65
PAF พุ่งแรง 16% หลังคว้าไลเซ่นส์ปลูกกัญชง เล็งเก็บเกี่ยวแปลงทดลองเดือนมิถุนายน ปี 65 หวังสร้างจุดเด่น-เพิ่มมูลค่าของผลิตภัณฑ์
25 พ.ย. 2564

ผู้สื่อข่าวรายงานว่าวันนี้ (25 พ.ย. 2564) ราคาหุ้นบริษัท แพนเอเซียฟุตแวร์ จำกัด (มหาชน) หรือ PAF ณ เวลา 10:38 น. อยู่ที่ระดับ 2.92 บาท เพิ่มขึ้น 0.40 บาท หรือ 15.87% โดยทำจุดสูงสุดที่ 2.94 บาท และทำจุดต่ำสุดที่ 2.58 บาท ด้วยมูลค่าการซื้อขาย 383.46 ล้านบาท

ทั้งนี้ด้วยราคาหุ้น PAF ที่ปรับตัวขึ้นบนกระดานนั้นเนื่องมาจาก บริษัทฯ ได้เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) เมื่อวันที่ 24 พฤศจิกายน 2564 ว่า บริษัทฯ ได้ยื่นขอรับอนุญาตเกี่ยวกันยาเสพติดให้โทษในประเภทที่ 5 เฉพาะกัญชง ต่อมาเมื่อวันที่ 8 พฤศจิกายน 2564 สำนักงานคณะกรรมการอาหารและยา ได้พิจารณาออกใบอนุญาตผลิต (ปลูก) ซึ่งยาเสพติดให้โทษประเภท 5 เฉพาะกัญชง เลขที่ใบอนุญาต นม 35/2564 (ป) ให้ไว้แก่ บริษัทฯ และบริษัทฯ ได้รับอนุญาตดังกล่าวเมื่อวันที่ 18 พฤศจิกายน 2564 เพื่อประโยชน์ในเชิงพาณิชย์หรืออุตสาหกรรม โดยได้รับอนุญาตให้ปลูกกัญชง ณ อำเภอปากช่อง จังหวัดนครราชสีมา
ทั้งนี้เพื่อสร้างจุดเด่น ความแตกต่าง และมูลค่าเพิ่มของผลิตภัณฑ์กัญชงของกลุ่มบริษัท โดยบริษัทฯ คาดว่าจะสามารถเก็บเกี่ยวผลผลิตจากแปลงทดลองนี้ได้ประมาณเดือน มิถุนายน ปี 2565 เป็นต้นไป